Akademický senát STU

25. 05. 2020

**Návrh Dodatku číslo 1**

**k vnútornému predpisu STU číslo 4/2013**

**Študijný poriadok**

**Slovenskej technickej univerzity v Bratislave**

Predkladá: **prof. Ing. Miroslav Fikar, DrSc.**

rektor

Vypracoval: **doc. Ing. Monika Bakošová, PhD.**

prorektorka

**Mgr. Marianna Michelková**

vedúca ÚVaSŠ

Zdôvodnenie: Zmeny Študijného poriadku STU vyplývajú z potreby upraviť postupy v oblasti vzdelávania na STU (najmä dištančná metóda vzdelávania, konanie skúšok a štátnych skúšok, odovzdávanie záverečných pác) v súvislosti s mimoriadnou situáciou na Slovensku spôsobenou globálnou pandémiou ochorenia Covid-19 a zároveň nastaviť procesy tak, aby boli aplikovateľné aj v prípade vzniku mimoriadnej situácie, núdzového stavu alebo výnimočného stavu (krízová situácia) v budúcnosti. Návrh Dodatku č. 1 k Študijného poriadku STU zosúlaďuje vnútorný predpis STU so zákonom č. 131/2002 Z. z. o vysokých školách a o zmene a doplnení niektorých zákonov v znení účinnom od 25. 04. 2020 (zákon č. 131/2002 Z. z.), ktorý upravuje postupy vysokých škôl v čase krízovej situácie. Materiál bol prerokovaný na porade prodekanov pre vzdelávanie dňa 20. 04. 2020, na zasadnutí Vedenia STU dňa 20. 04. 2020 a na zasadnutí Kolégia rektora STU dňa 04. 05. 2020.

Návrh uznesenia: Akademický senát STU v súlade s § 9 ods. 1 písm. b) zákona č. 131/2002 Z. z. schvaľuje návrh Dodatku č. 1 k vnútorného predpisu STU č. 4/2013 „Študijný poriadok Slovenskej technickej univerzity v Bratislave“.

1. bez pripomienok
2. s pripomienkami

Vnútorný predpis

Číslo 1/2020

**Dodatok číslo 1**

**k vnútornému predpisu číslo 4/2013**

**Študijný poriadok**

**Slovenskej technickej univerzity v Bratislave**

Dátum: 26. 05. 2020

**Slovenská technická univerzita v Bratislave, Vazovova 5, Bratislava**

V Bratislave 26. 05. 2020

Číslo: 1/2020

Akademický senát Slovenskej technickej univerzity v Bratislave (ďalej tiež „STU“) v súlade s § 9 ods. 1 písm. b) v spojení s § 15 ods. 1 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a podľa článku 51 bod 6 vnútorného predpisu Slovenskej technickej univerzity v Bratislave číslo 3/2013 zo dňa 25. 06. 2013 „Študijný poriadok Slovenskej technickej univerzity v Bratislave“ schválil na svojom zasadnutí dňa 25. mája 2020 nasledovný vnútorný predpis STU:

**Dodatok číslo 1**

**k vnútornému predpisu**

**Slovenskej technickej univerzity v Bratislave číslo 4/2013 zo dňa 25. 06. 2013**

**ŠTUDIJNÝ PORIADOK**

**Slovenskej technickej univerzity v Bratislave**

# Článok 1

Vnútorný predpis Slovenskej technickej univerzity v Bratislave číslo 4/2013 zo dňa 25. 06. 2013 Študijný poriadok Slovenskej technickej univerzity v Bratislave sa mení a dopĺňa takto:

1. Článok 5 sa dopĺňa bodom 6, ktorý znie:

„(6) STU je oprávnená zo vzdelávacích činností podľa bodu 2 tohto článku vyhotovovať zvukový záznam alebo audiovizuálny záznam v rozsahu nevyhnutnom na vedecké účely a študijné účely. STU môže vykonávať aj verejný prenos vzdelávacej činnosti, najmä verejný prenos prednášky alebo verejnej časti štátnej skúšky (čl. 19 bod 5 tohto študijného poriadku).“.

1. V článku 19 bode 5 sa za druhú vetu vkladá nová veta, ktorá znie:

„Verejná časť štátnej skúšky sa považuje za verejnú aj vtedy, ak STU zabezpečí jej verejný priamy prenos (čl. 5 bod 6 tohto študijného poriadku).“.

1. V článku 42 za bod 3 sa vkladá nový bod 4, ktorý znie:

„(4) STU je oprávnená v oznámení o čase a mieste konania obhajoby dizertačnej práce zverejniť

1. meno a priezvisko autora dizertačnej práce,
2. akademické tituly, vedecko-pedagogické tituly, umelecko-pedagogické tituly alebo vedecké hodnosti autora dizertačnej práce,
3. názov dizertačnej práce,
4. názov študijného programu, na ktorého štúdium je autor dizertačnej práce zapísaný,
5. názov študijného odboru, v ktorom sa uskutočňuje študijný program podľa písmena d),
6. dátum, čas a miesto konania obhajoby dizertačnej práce.“.

Doterajšie body 4 až 15 sa označujú ako body 5 až 16.

1. V článku 42 bode 7 sa vypúšťa druhá veta.
2. Za článok 50 sa vkladá nový článok 50a, ktorý vrátane nadpisu znie:

„Článok 50a

**Osobitné ustanovenia v čase mimoriadnej situácie, núdzového stavu**

**alebo výnimočného stavu**

(1) V čase mimoriadnej situácie, núdzového stavu alebo výnimočného stavu (ďalej len „krízová situácia“) možno vzdelávacie činnosti uskutočňované prezenčnou metódou uskutočňovať dištančnou metódou podľa čl. 3 bod 4 tohto študijného poriadku.

(2) V čase krízovej situácie alebo ak krízová situácia trvala najmenej dve tretiny výučbovej časti semestra príslušného akademického roka môže dekan v príslušnom semestri akademického roka, v ktorom trvala krízová situácia, povoliť zrušenie zápisu predmetov na základe odôvodnenej žiadosti študenta doručenej dekanovi pred začiatkom príslušného skúškového obdobia. Za odôvodnenú žiadosť sa považuje, ak sa študent nemohol zúčastňovať vzdelávacích činností z vážnych zdravotných dôvodov alebo z iných vážnych dôvodov súvisiacich s krízovou situáciou, ktoré študent preukázateľne doloží vo svojej žiadosti.

(3) V čase krízovej situácie sa skúška podľa čl. 15 tohto študijného poriadku môže vykonať prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti. Ustanovenia tohto študijného poriadku vzťahujúce sa na organizáciu a priebeh skúšok na STU (Príloha č. 1 tohto študijného poriadku) sa v takom prípade uplatnia primerane.

(4) V čase krízovej situácie alebo ak krízová situácia skončí menej ako 7 kalendárnych dní pred termínom určeným na odovzdanie záverečnej práce, študent predkladá záverečnú prácu podľa čl. 18 tohto študijného poriadku vrátane dizertačnej práce podľa čl. 39 tohto študijného poriadku v elektronickej forme prostredníctvom AIS. Fakulta môže požadovať predloženie záverečnej práce aj v listinnej podobe v jednom vyhotovení, ak je to nevyhnutné pre priebeh obhajoby záverečnej práce a situácia umožňuje vyhotovenie listinnej podoby záverečnej práce. Ustanovenie prvej vety sa vzťahuje aj na písomnú prácu k dizertačnej skúške podľa čl. 36 tohto študijného poriadku a na autoreferát dizertačnej práce podľa čl. 40 tohto študijného poriadku.

(5) V čase krízovej situácie sa štátna skúška podľa čl. 19 tohto študijného poriadku môže vykonať prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti.

(6) V čase krízovej situácie sa verejná časť štátnej skúšky považuje za verejnú aj vtedy, ak STU zabezpečí jej zvukový záznam dostupný verejnosti na vypočutie v priestoroch STU počas troch mesiacov od skončenia krízovej situácie.

(7) V čase krízovej situácie alebo ak krízová situácia trvala najmenej dve tretiny výučbovej časti aspoň jedného semestra príslušného akademického roka počet kreditov potrebný na pokračovanie v štúdiu podľa čl. 17 bod 2 tohto študijného poriadku je:

a) za prvý semester štúdia študijného programu prvého stupňa, ak krízová situácia trvala počas prvého semestra, určí fakulta, najmenej však 10 a najviac 30 kreditov,

b) za rok štúdia študijného programu prvého, druhého alebo tretieho stupňa určí fakulta, najmenej však 20 kreditov pri dennej forme štúdia a 16 kreditov pri externej forme štúdia,

c) ďalšie pravidlá na pokračovanie v štúdiu týkajúce sa štruktúry a počtu kreditov môže určiť fakulta.

(8) Ak z dôvodu krízovej situácie nemohol študent riadne skončiť štúdium v lehote podľa čl. 3 bod 10 tohto študijného poriadku, rektor môže na odôvodnenú žiadosť študenta mimoriadne predĺžiť štúdium nad rozsah ustanovený v čl. 3 bod 10 tohto študijného poriadku a určiť študentovi lehotu, o ktorú sa štúdium predĺži.“.

1. V článku 51 za bod 5 sa vkladajú nové body 6 až 8, ktoré znejú:

„(6) Vzdelávacie činnosti, ktoré sa počas trvania mimoriadnej situácie, núdzového stavu alebo výnimočného stavu vyhláseného v Slovenskej republike v súvislosti s ochorením COVID-19 uskutočňovali v letnom semestri akademického roka 2019/2020 namiesto prezenčnou metódou dištančnou metódou pred nadobudnutím účinnosti dodatku č. 1 k tomuto študijnému poriadku, sa považujú za vzdelávacie činnosti uskutočňované v súlade s týmto študijným poriadkom.

(7) Štátne skúšky vykonané prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti, ktoré sa uskutočnili počas trvania mimoriadnej situácie, núdzového stavu alebo výnimočného stavu vyhláseného v Slovenskej republike v súvislosti s ochorením COVID-19 v letnom semestri akademického roka 2019/2020 pred nadobudnutím účinnosti dodatku č. 1 k tomuto študijnému poriadku sa považujú za štátne skúšky vykonané v súlade s týmto študijným poriadkom.

(8) Fakulty zosúladia do 31. októbra 2020 svoje platné študijné poriadky s týmto študijným poriadkom v znení dodatku č. 1 účinným od 28. mája 2020.“.

Doterajšie body 6 až 9 sa označujú ako body 9 až 12.

1. V článku 51 za bod 9 sa vkladá nový bod 10, ktorý znie:

„(10) Rektor sa splnomocňuje, aby po zmene a doplnení tohto študijného poriadku podľa bodu 9 tohto článku vydal jeho úplné znenie.“.

Doterajšie body 10 až 12 sa označujú ako body 11 až 13.

# Článok 2

1. Dodatok číslo 1 k vnútornému predpisu Slovenskej technickej univerzity v Bratislave číslo 4/2013 zo dňa 25. 06. 2013 Študijný poriadok Slovenskej technickej univerzity v Bratislave bol schválený Akademickým senátom STU dňa 25. mája 2020.
2. Dodatok číslo 1 k vnútornému predpisu Slovenskej technickej univerzity v Bratislave číslo 4/2013 zo dňa 25. 06. 2013 Študijný poriadok Slovenskej technickej univerzity v Bratislave nadobúda platnosť dňom jeho schválenia Akademickým senátom STU a účinnosť dňom 28. máj 2020.

..................................................... ...........................................................

prof. Ing. Marián Peciar, PhD. prof. Ing. Miroslav Fikar, DrSc.

predseda AS STU rektor STU